《凤凰台上忆吹箫 题徐芍兰五月落梅图》
清代·曹景芝

花径尘封，苔枝玉瘦，东风啼遍红鹃。有芳魂缥缈，来吊春妍。

听彻江城细雨，心酸透、有泪无言。难留住、香消粉褪，薄命如烟。

凄然。美人去远，便梦到罗浮，蝶也无缘。只萧条纸帐，依约当年。

添尽相思一缕，凭栏处、处处生怜。还痴想，佩环来也，月下灯前。

作者简介：曹景芝，字宜仙，吴县人，同邑陆元第室。毓秀、毓英胞姊，均工词。毓秀有《桐花馆词》，毓英有《锄梅馆词》，汇刻为《花萼联咏集》。